

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

За да се осигури задоволително и непрекъснато снабдяване с някои селскостопански и промишлени продукти, които се произвеждат в недостатъчни количества или въобще не се произвеждат в Съюза, и за да се избегнат смущенията на пазара на тези продукти, с Регламент (ЕС) № 1387/2013 на Съвета (наричан по-долу „Регламента“) бяха частично или изцяло суспендирани някои автономни мита по Общата митническа тарифа.

Регламентът се актуализира на всеки семестър, за да отговаря на нуждите на промишлеността на ЕС. Подпомагана от Групата по икономически тарифни въпроси (ГИТВ), Комисията разгледа всички искания за временно суспендиране на автономни мита по Общата митническа тарифа, които ѝ бяха представени от държавите членки.

След разглеждането Комисията смята, че суспендирането на митата е обосновано за някои нови продукти, които понастоящем не са посочени в приложението към Регламента. По отношение на някои други продукти е необходимо да се променят условията във връзка с: описанието на продукта, неговото класиране, митническите ставки или изискванията за специфична употреба. Крайните дати за мерките бяха изменени в съответствие с правилата, уреждащи удължаването на сроковете. Предлага се да се заличат от приложението продуктите, за които суспендирането на митата повече не отговаря на икономическите интереси на Съюза.

За по-голяма яснота е целесъобразно да се публикува консолидирана версия на приложението към Регламент (ЕС) № 1387/2013 на Съвета, което ще замени предишното приложение.

• Съгласуваност със съществуващите разпоредби в областта на политиката

Настоящото предложение не е за сметка на държавите, ползващи се с преференциални търговски споразумения с ЕС, държавите кандидатки и потенциалните държави кандидатки за преференциални споразумения (напр. Общата система за преференции, режима на Споразумението за партньорство със страните от Африка, Карибите и Тихоокеанския басейн, споразуменията за свободна търговия).

• Съгласуваност с другите политики на Съюза

Предложението е в съответствие с политиката на Съюза в областта на селското стопанство, търговията, предприятията, развитието и външните отношения.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Правното основание на настоящото предложение е член 31 от Договора за функционирането на Европейския съюз (ДФЕС).

• Субсидиарност (при неизключителна компетентност)

Предложението е от изключителната компетентност на Съюза. Следователно принципът на субсидиарност не се прилага.

• Пропорционалност

С това предложение се спазва принципът на пропорционалността, тъй като предвидените мерки съответстват на установените принципи за опростяване на процедурите за икономическите оператори с предмет на дейност във външната търговия съгласно посоченото в Съобщението на Комисията относно суспендирането на автономни мита и относно автономните тарифни квоти[[1]](#footnote-1). С настоящия регламент не се надхвърля необходимото за постигането на поставените цели в съответствие с член 5, параграф 4 от Договора за Европейския съюз (ДЕС).

• Избор на инструмент

По силата на член 31 от ДФЕС „*митата от Общата митническа тарифа се определят от Съвета, по предложение на Комисията*“. По тази причина подходящият инструмент е регламент.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

• Последващи оценки/проверки за пригодност на действащото законодателство

Цялата схема на суспендиране на автономните мита беше предмет на оценка, проведена през 2013 г. При нея се заключи, че основната причина за съществуването на схемата е все още валидна. Предприятията от ЕС, внасящи стоки по схемата, могат да спестят значителни средства, които на свой ред е възможно да доведат до ползи в по-широк контекст (като по-голяма конкурентоспособност, по-ефективни производствени методи, създаване или запазване на работните места в ЕС и др.) в зависимост от съответния продукт, дружество и сектор.

• Консултации със заинтересованите страни

Настоящото предложение беше изготвено с помощта на ГИТВ, която се състои от делегации от всичките държави членки и от Турция. Тя проведе три заседания преди да се постигне договореност относно промените, посочени в настоящото предложение.

ГИТВ оцени задълбочено всяко искане (ново или изменено). При разглеждането на всеки отделен случай особено внимание бе обърнато на необходимостта от предотвратяване на всякаква вреда за производителите от ЕС и укрепването и консолидирането на конкурентоспособността на производството на ЕС.

Всички посочени суспендирания са съобразени със споразуменията или компромисите, постигнати по време на обсъждането в ГИТВ. Не бяха откроени потенциално сериозни рискове с необратими последици.

• Оценка на въздействието

Предложеното изменение е от техническо естество и касае само обхвата на суспендиранията, посочени в приложението към Регламент (ЕС) № 1387/2013 на Съвета. Поради това не беше извършена оценка на въздействието за настоящото предложение.

• Основни права

Предложението няма отражение върху основните права.

4. ОТРАЖЕНИЕ ВЪРХУ БЮДЖЕТА

Предложението няма финансово отражение върху разходите, но има финансово отражение върху приходите. Общата приблизителна стойност на несъбраните мита е 10,4 милиона евро годишно. Отражението върху традиционните собствени ресурси в бюджета възлиза на 8,3 милиона евро годишно (80 % от 10,4 милиона евро годишно). В законодателната финансова обосновка се съдържа повече информация за отражението върху бюджета, което ще окаже предложението.

Загубата на приходи от традиционните собствени ресурси се компенсира от вноските на държавите членки въз основа на БНД.

5. ДРУГИ ЕЛЕМЕНТИ

• Планове за изпълнение и механизъм за мониторинг, оценка и докладване

Предложените мерки се разглеждат в рамките на ТАРИК (Интегрираната тарифа на Европейския съюз) и се прилагат от митническите администрации на държавите членки.

В съответствие с член 254 от Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза ще се извършват проверки на специфичната употреба на някои от продуктите, обхванати от настоящия регламент.

2016/0387 (NLE)

Предложение за

РЕГЛАМЕНТ НА СЪВЕТА

за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 31 от него,

като взе предвид предложението на Европейската комисия,

като има предвид, че:

(1) Производството на Съюза на 110 селскостопански и промишлени продукти, които към момента не са изброени в приложението към Регламент (ЕС) № 1387/2013 на Съвета[[2]](#footnote-2), е понастоящем недостатъчно или несъществуващо. Затова в интерес на Съюза е да суспендира изцяло автономните мита по Общата митническа тарифа за тези продукти.

(2) Необходимо е да се направят промени в условията за 38 суспендирания на автономните мита по Общата митническа тарифа, включени към момента в приложението към Регламент (ЕС) № 1387/2013, за да се отчетат техническите промени в продуктите и икономическите тенденции на пазара. Във връзка с някои текущи мерки класирането беше адаптирано, за да се даде възможност на промишлеността да се възползва напълно от действащите суспендирания. Освен това приложението бе актуализирано, за да се вземе предвид необходимостта от уеднаквяване или изясняване на текстове в някои случаи. Изменените условия се отнасят до промени в описанието на продукта, неговото класиране, митническите ставки или изискванията за специфична употреба. Освен това, в контекста на Споразумението под формата на Декларация относно разширяването на търговията с продукти на информационните технологии[[3]](#footnote-3) и на предстоящите промени в Комбинираната номенклатура, считано от 1 януари 2017 г.[[4]](#footnote-4), следва да бъдат изменени 441 позиции. Суспендиранията, за които са необходими изменения, следва да се заличат от списъка на суспендиранията в приложението към Регламент (ЕС) № 1387/2013, а изменените суспендирания следва да бъдат включени в същия списък.

(3) В интерес на Съюза е необходимо също така да се промени крайната дата за задължителното преглеждане във връзка с 206 продукта, които понастоящем са посочени в приложението към Регламент (ЕС) № 1387/2013, за да се позволи безмитният им внос след тази дата. Суспендирането на автономните мита по Общата митническа тарифа за тези продукти бе преразгледано и следва да се определят нови, променени дати за следващото им задължително преразглеждане.

(4) Съюзът вече няма интерес да поддържа суспендирането на автономните мита по Общата митническа тарифа за 18 от продуктите, които понастоящем са изброени в приложението към Регламент (ЕС) № 1387/2013. Нещо повече, съгласно Съобщението на Комисията размерът на несъбраните мита не може да бъде по-малък от 15 000 евро годишно. В резултат на задължителното преразглеждане на съществуващите суспендирания стана ясно, че вносът по отношение на 71 суспендирания не достига така установения праг. Поради това те също следва да бъдат заличени от посоченото приложение. Освен това 27 суспендирания следва да бъдат заличени от същото приложение в резултат на Споразумението под формата на Декларация относно разширяването на търговията с продукти на информационните технологии, с което митническата ставка по отношение на съответните продукти бе намалена до нула.

(5) С оглед постигането на яснота и предвид броя на измененията, приложението към Регламент (ЕС) № 1387/2013 следва да се замени изцяло.

(6) Поради това Регламент (ЕС) № 1387/2013 следва съответно да се измени.

(7) За да се избегне евентуално прекъсване на прилагането на схема за суспендиране и за да са съобразени с правилата, определени в Съобщението на Комисията, промените относно суспендиранията за засегнатите продукти, предвидени в настоящия регламент, трябва да се прилагат от 1 януари 2017 г. Поради това настоящият регламент следва спешно да влезе в сила.

ПРИЕ НАСТОЯЩИЯ РЕГЛАМЕНТ:

Член 1

Приложението към Регламент (ЕС) № 1387/2013 се заменя с текста, който се съдържа в приложението към настоящия регламент.

Член 2

Настоящият регламент влиза в сила в деня на публикуването му в *Официален вестник на Европейския съюз*.

Той се прилага от 1 януари 2017 г.

Настоящият регламент е задължителен в своята цялост и се прилага пряко във всички държави членки.

Съставено в Брюксел на година.

За Съвета

Председател

ЗАКОНОДАТЕЛНА ФИНАНСОВА ОБОСНОВКА

1. 1. НАИМЕНОВАНИЕ НА ПРЕДЛОЖЕНИЕТО

Регламент на Съвета за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти

2. БЮДЖЕТНИ РЕДОВЕ

Глава и статия: глава 12, статия 120

Сума, предвидена в бюджета за 2017 г.: 20 000 500 000 EUR (бюджет 2017 г.)

3. ФИНАНСОВО ОТРАЖЕНИЕ

🞎Предложението няма финансово отражение

X Предложението няма финансово отражение върху разходите, но има такова върху приходите – ефектът е, както следва:

(в милиони евро до един знак след десетичната запетая[[5]](#footnote-5))

|  |  |
| --- | --- |
|  |  |
| Бюджетен ред | Приходи[[6]](#footnote-6) | 12-месечен период, считано от дд/мм/гггг | [Година: 2017] |
| Член 120 | *Отражение върху собствените ресурси* | 1.1.2017 г. | -8,3 |

|  |  |  |  |
| --- | --- | --- | --- |
| Положение след действието | | | |
|  | [2017 — 2021 г.] | | |
| Статия 120 | -8,3 годишно | | |
|  | | |  |

Настоящото приложение включва 110 нови продукта. Несъбраните мита, съответстващи на тези суспендирания, изчислени на база на прогнозите на подалите искания държави членки за периода 2017—2021 г., възлизат на 11,9 милиона евро годишно.

Въпреки това, въз основа на съществуващите статистически данни за предходните години изглежда, че тази сума трябва да се увеличи, като се умножи със среден коефициент, изчислен на 1,8, за да се отчете вносът в други държави членки, които прилагат същите суспендирания. Това означава несъбрани мита на стойност около 21,4 милиона евро годишно.

От настоящото приложение са заличени 18 продукта, тъй като върху тях отново са наложени мита. Това представлява увеличение на събраните мита с 11 милиона евро, изчислено въз основа на статистическите данни за 2015 г.

Въз основа на гореизложеното отражението на настоящия регламент върху загубата на приходи за бюджета на ЕС се изчислява, както следва: 21,4 – 11 = 10,4 млн. EUR (брутна сума, включително разходите по събирането) x 0,8 = 8,3 млн. EUR годишно за периода 1.1.2017 г. — 31.12.2021 г.

4. МЕРКИ ЗА БОРБА С ИЗМАМИТЕ

В съответствие с член 254 от Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза ще се извършват проверки на специфичната употреба на някои от продуктите, обхванати от настоящия регламент на Съвета.

5. ДРУГИ ЗАБЕЛЕЖКИ

Загубата на приходи от традиционните собствени ресурси се компенсира от вноските на държавите членки въз основа на БНД.

1. OВ C 363, 13.12.2011 г., стр. 6. [↑](#footnote-ref-1)
2. Регламент (ЕС) № 1387/2013 на Съвета от 17 декември 2013 г. за суспендиране на автономните мита по Общата митническа тарифа за определени селскостопански и промишлени продукти и за отмяна на Регламент (ЕС) № 1344/2011 (ОВ L 354, 28.12.2013 г., стр. 201). [↑](#footnote-ref-2)
3. Решение (ЕС) 2016/971 на Съвета от 17 юни 2016 г. за сключване, от името на Европейския съюз, на Споразумение под формата на Декларация относно разширяването на търговията с продукти на информационните технологии (СИТ) (ОВ L 161, 18.6.2016 г., стр. 2). [↑](#footnote-ref-3)
4. Регламент за изпълнение (ЕС) 2016/1821 на Комисията от 6 октомври 2016 г. за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа (ОВ L 294, 28.10.2016 г., стр. 1). [↑](#footnote-ref-4)
5. Годишните суми се прогнозират въз основа на формулата в раздел 5, като това се указва в бележка под линия, напр. „ориентировъчна сума въз основа на договорената формула“. За началната година годишната сума обикновено се изплаща без да се прилага намаление или пропорционално плащане. [↑](#footnote-ref-5)
6. По отношение на традиционните собствени ресурси (селскостопански мита, налози върху захарта, мита) посочените суми трябва да бъдат нетни, т.е. след приспадането от брутните суми на 25 % разходи по събирането. [↑](#footnote-ref-6)